[唐]
牡丹花谢莺声歇,绿杨满院中庭月。
相忆梦难成,背窗灯半明。
轻阴隔翠帏,宿雨泣晴晖。醉后佳期在,歌余旧意非。
蝶繁经粉住,蜂重抱香归。莫惜薰炉夜,因风到舞衣。
高低深浅一阑红,把火殷勤绕露丛。
希逸近来成懒病,不能容易向春风。
[宋]
牡丹含露真珠颗,美人折向庭前过。
含笑问檀郎,花强妾貌强?
[宋]
三月牡丹呈艳态。壮观人间春世界。鲛绡玉槛作扃栊,淹雅洞中王母队。不奈风吹兼日?。国貌天香无物赛。直须共赏莫轻孤,回首万金何处买。
牡丹盛拆春将暮。群芳羞妒。几时流落在人间,半间仙露。馨香艳冶,吟看醉赏,叹谁能留住。莫辞持烛夜深深,怨等闲风雨。
[宋]
去岁牡丹时。几遍西湖把酒卮。一种姚黄偏韵雅,相宜。薄薄梳妆淡淡眉。回首绿杨堤。依旧黄鹂紫燕飞。人在天涯春在眼,凄迷。不比巫山尚有期。
[宋]
名与牡丹联谱,南珍独比江瑶。闽山入贡冠前朝。露叶风枝袅袅。香玉满苞仙液,绉红圆戚鲛绡。华清宫殿蜀山遥。一骑红尘失笑。
牡丹半坼初经雨,雕槛翠幕朝阳。娇困倚东风,羞谢了群芳。洗烟凝露向清晓,步瑶台、月底霓裳。轻笑淡拂宫黄。浅拟飞燕新妆。
杨柳啼鸦昼永,正秋千庭馆,风絮池塘。三十六宫,簪艳粉浓香。慈宁玉殿庆清赏,占东君、谁比花王。良夜万烛荧煌。影里留住年光。